Subiectul principal din ședința pe care o are joi Biroul Politic Național al PNL îl constituie oferta partidului pentru alegerile europarlamentare, a declarat purtătorul de cuvânt al liberalilor, Ionuț Stroe, joi, la Știrile B1 TV prezentate de Gabriela Mihai.
"Astăzi, Biroul Politic Național e chemat să ia câteva decizii. În mod evident subiectul principal îl constituie această ofertă a Partidului Național Liberal pentru alegerile europarlamentare. Cu siguranță, în urma dezbaterilor de astăzi din cadrul Biroului Politic Național, vom avea o listă completă, o listă așteptată, o listă cu oameni buni, profesioniști, politicieni orientați către zona politicilor europene. Nu e pentru nimeni un secret că avem oameni cu foarte bună reputație în acest domeniu. Avem comisari europeni, avem personalități care în decursul vremii și-au făcut foarte, foarte bine treaba la Bruxelles, și au reprezentat, poate mai mult decât interesele politice ale PNL, interesele acestei țări acolo", a declarat purtătorul de cuvânt al PNL.
"Putem vorbi de o anumită ordine a candidaților PNL după ce se va lua această decizie. Decizia se va lua astăzi în Biroul Politic Național. Evident că ieri au fost câteva discuții exploratorii în legătură cu modul cel mai bun și potrivit de a ordona candidații PNL pe această listă, dar nu există, vă asigur și probabil că astăzi vă vor confirma toți cei pe care i-ați amintit, supărări sau nemulțumiri. Există și tot timpul orice partid va avea o ordine a candidaților pe orice fel de listă și e absolut normal să avem și noi, la PNL, această ordine, dar, atenție, decizia încă nu s-a luat", a continuat Ionuț Stroe.